google/wiki40b huggingface dataset:
Αλκαλιμετρία

Η αλκαλιμετρία αποτελεί είδος ογκομετρικής ανάλυσης κατά την οποία προσδιορίζεται η περιεκτικότητα ενός διαλύματος που περιέχει οξύ, π.χ. υδροχλωρικό οξύ (HCl), οξικό οξύ (CH₃COOH), κ.ά., βάση ή άλας του οποίο το κατιόν δρα ως οξύ πχ. χλωριούχο αμμώνιο (NH₄Cl), με τη χρήση πρότυπου διαλύματος βάσης π.χ. υδροξείδιο του νατρίου συγκεκριμένης και με ακρίβεια μετρημένης συγκέντρωσης πχ. 0,1 Μ ή 0,01 Μ ή 1 Μ κ.ά..

Το διάλυμα του οξέος βρίσκεται σε κωνική φιάλη και αναδεύεται συνεχώς, π,χ. με μαγνητικό αναδευτήρα. Το πρότυπο διάλυμα βάσης βρίσκεται σε προχοΐδα.

Το «τελικό σημείο» της ογκομέτρησης, στο οποίο έχουν αντιδράσει πλήρως μεταξύ τους το οξύ και η βάση, προσδιορίζεται με τη χρήση κατάλληλης χρωστικής ουσίας που ονομάζεται «δείκτης» (π.χ. φαινολοφθαλεΐνη, ηλιανθίνη κ.ά.). Όταν ένα διάλυμα αντιδρά αλκαλικά η φαινολοφθαλεΐνη χρωματίζεται κόκκινη, όταν αντιδρά όξινα αυτή παραμένει άχρωμη. Έτσι παραθέτοντας στο αλκαλικό διάλυμα ολίγον κατ΄ ολίγον οξύ φθάνουμε στο σημείο ο δείκτης να αποχρωματίζεται.
Αντίθετα γίνεται η μέτρηση των οξέων με διάλυμα γνωστής περιεκτικότητας καυστικού αλκαλίου, μέχρι της εμφάνισης κόκκινης χρώσης του δείκτη. Αυτή η μέθοδος λέγεται οξυμετρία.
Ως αναλυτικοί δείκτες χρησιμοποιούνται κυρίως διάφορες χρωστικές, όπως το βάμμα ηλιοτροπίου, η φαινολοφθαλεΐνη, η ηλιανθίνη, κ.λπ..
Ιωάννης Νακίτσας

Βιογραφικά στοιχεία

Ο Ιωάννης Νακίτσας γεννήθηκε στα τέλη του 19ου αίωνα στη Γράμμουστα. Έδρασε ως οπλαρχηγός αντάρτικου σώματος στην περιοχή Κορεστίων και Καστοριάς, εναντίον των Βουλγάρων κομιτατζήδων. Συνεργάστηκε σε αρκετές επιχειρήσεις με το Γεώργιο Τσόντο .
Εγκαταστάθηκε στην Καστοριά, όπου διατέλεσε αρχηγός του εκτελεστικού της Εθνικής Οργάνωσης Καστοριάς. Στις 23 Οκτωβρίου του 1906 επισκέφτηκε τη σύζυγό του στη Σδράλτση (Αμπελόκηποι) Καστοριάς. Έγινε αντιληπτός από τους Τούρκους, οι οποίοι ειδοποίησαν το στρατό. Έτσι, και παρά την προσπάθεια του Γιάννη Νακίτσα να διαφύγει, το Οθωμανικό απόσπασμα, αφού είχε περικυκλώσει το χωριό, πυροβόλησε και σκότωσε τον οπλαρχηγό. Τάφηκε στην Καστοριά.
Βενζοϊκός μεθυλεστέρας

Εστεροποίηση

Ο βενζοϊκος μεθυλεστέρας μπορεί να παραχθεί με αντίδραση εστεροποίησης μεθανόλης (CH₃OH) και βενζοϊκού οξέος (PhCOOH) σε όξινο περιβάλλον:

Αλκυλίωση

Ο βενζοϊκος μεθυλεστέρας μπορεί να παραχθεί με αντίδραση αλκυλίωσης βενζοϊκού νατρίου (PhCOONa) με μεθυλαλογονίδιο (CH₃X):

Ακυλίωση

Ο βενζοϊκος μεθυλεστέρας μπορεί να παραχθεί με αντίδραση ακυλίωσης μεθανόλης (CH₃OH), με τις ακόλουθες χημικές ενώσεις:
1. Με βενζοϋλαλογονίδιο (PhCOX):
2. Με άλλον βενζοϊκό αλκυλεστέρα (μετεστεροποίηση, PhCOOR):

Σαπωνοποίηση

O βενζοϊκος μεθυλεστέρας δίνει αντίδραση σαπωνοποίησης με υδροξείδιο του νατρίου (NaOH), σχηματίζοντας βενζοϊκό νάτριο (PhCOONa) και μεθανόλη (CH₃OH):

Μετεστεροποίηση

O βενζοϊκος μεθυλεστέρας δίνει αντίδραση μετεστεροποίησης με αλκοόλη (ROH), σχηματίζοντας βενζοϊκό αλκυλεστέρα και μεθανόλη:

Αμμωνιόλυση

O βενζοϊκος μεθυλεστέρας δίνει αντίδραση αμμωνιόλυσης με αμμωνία (NH₃), σχηματίζοντας βενζαμίδιο (PhCONH₂) και μεθανόλη (CH₃OH):

Επίδραση οργανομαγνησιακών ενώσεων

O βενζοϊκος μεθυλεστέρας δίνει αντίδραση επίδρασης οργανομαγνησιακών ενώσεων (RMgX), σχηματίζοντας βενζοκετόνη (PhCOR) και μεθυλομαγνησιοαλογονίδιο (CH₃OMgX):

Αναγωγή

O βενζοϊκος μεθυλεστέρας δίνει αντιδράσεις οξειδοαναγωγής, σχηματίζοντας βενζυλική αλκοόλη (PhCH₂OH) και μεθανόλη (CH₃OH):
1. Με νάτριο (Na) και αιθανόλη (CH₃CH₂OH):
2. Με διυδρογόνο (H₂) και νικέλιο (Ni):
3. Με λιθιοαργιλιοτετραϋδρίδιο (LiAlH₄):
2749 Βάλτερχορν

Φυσικά χαρακτηριστικά

Τα φυσικά χαρακτηριστικά του Βάλτερχορν είναι άγνωστα.
Τεχνητή πέτρα

Τεχνητή πέτρα ονομάζεται ένα οικοδομικό υλικό το οποίο αντικαθιστά την φυσική πέτρα στις επιφάνειες συνήθως εξωτερικών αλλά και εσωτερικών τοίχων.
Οι τεχνητές πέτρες παράγονται με ελαφροβαρή αδρανή έτσι ώστε να έχουν μικρό βάρος σε σχέση με τις φυσικές πέτρες. Το χαμηλότερο βάρος, το μικρότερο κόστος και η ποικιλία προϊόντων είναι σημαντικά πλεονεκτήματα που έχουν κάνει δημοφιλή τη χρήση των υλικών αυτών.

Παραγωγή

Για την παραγωγή των τεχνητών πετρών χρησιμοποιούνται πλαστικά καλούπια. Στα καλούπια αυτά χύνεται μείγμα τσιμέντου και αδρανών υλικών για το σχηματισμό των πετρών. Το διαφορετικό σχήμα των καλουπιών επιτρέπει την κατασκευή πολλών παρόμοιων πετρών ώστε το τελικό αποτέλεσμα να πλησιάζει την εικόνα των φυσικών πετρών και να μην είναι αναπαραγωγή ενός μόνο σχήματος. Μετά το πήξιμο του τσιμέντου, οι τεχνητές πέτρες αφαιρούνται από τα καλούπια.

Προϊόντα

Οι τεχνητές πέτρες έχουν πάχος 2-4 cm περίπου και κάθε κατασκευαστής προσφέρει ποικιλία σχεδίων. Τα γενικά χαρακτηριστικά τους είναι συνήθως αντιγραμμένα από τη φύση και τις παραγόμενες φυσικές πέτρες. Τα σχέδια μπορεί να είναι τετραγωνισμένες πέτρες ή ανώμαλου σχήματος ή στρογγυλεμένες, ακόμη και απομίμηση τούβλων. Κάθε σχέδιο μπορεί να παράγεται σε ένα ή περισσότερους χρωματισμούς. Οι κατασκευαστές φροντίζουν ώστε η πίσω πλευρά των πετρών να είναι ιδιαίτερα ανώμαλη για να γίνεται καλύτερη η πρόσφυση τους με τις κόλλες.

Εφαρμογή

Οι τεχνητές πέτρες τοποθετούνται σε κάθετες επιφάνειες (τοίχους) με τη βοήθεια ειδικών κολλών (κόλλες πλακιδίων). Οι τεχνητές πέτρες έχουν μικρό βάρος που οφείλεται στο γεγονός ότι είναι φτιαγμένες από ελαφροβαρή υλικά και στο ότι έχουν μικρό πάχος. Λόγω λοιπόν του μικρού βάρους τους και της χρήσης ισχυρών κολλών πλακιδίων, επιτυγχάνεται πολύ καλή πρόσφυσή τους στους τοίχους.

Ονόματα

Στη διεθνή πρακτική, στην αγγλική γλώσσα, για τις τεχνητές πέτρες χρησιμοποιούνται οι όροι articial stones, stone veneer, stacked stone veneer, manufactured stone.

Ιστορία

Οι τεχνητές πέτρες άρχισαν να κατασκευάζονται στις αρχές της δεκαετίας του 1960 στις ΗΠΑ . Τα πρώτα προϊόντα φαινόταν τεχνητά, αλλά η εξέλιξη της τεχνολογίας των κατασκευαστών έχει δημιουργήσει πέτρες οι οποίες είναι πολύ δύσκολο να διακριθούν από τις φυσικές. Στην Ελλάδα η παραγωγή τεχνητών πετρών άρχισε στα μέσα της δεκαετίας του 1980  και επεκτάθηκε σημαντικά κατά τη δεκαετία του 1990.Τη  δεκαετία του 2000 δόθηκε μεγάλη βαρύτητα στον αυτοματισμό παραγωγής τεχνητών πετρωμάτων για να επιτευχθεί η μέγιστη ποιότητα και συρρικνωθεί το κόστος παραγωγής.
Unstoppable Force

Ιστορία του άλμπουμ

Οι ηχογραφήσεις του δίσκου πραγματοποιήθηκαν στα Morrisond Studios της Τάμπα τον Μάρτιο και τον Ιούνιο του 1986 με παραγωγό τον Νταν Τζόνσον. Το άλμπουμ έλαβε ιδιαίτερα θετικές κριτικές και ανέβασε ακόμη περισσότερο την δημοτικότητα του συγκροτήματος ανάμεσα στους οπαδούς του είδους, αν και οι κριτικοί ανέφεραν μία πιο μελωδική προσέγγιση στα φωνητικά του Τζον Σιρίς.
Πριν την κυκλοφορία του δίσκου, οι Agent Steel δέχτηκαν προτάσεις από μεγάλες δισκογραφικές εταιρείες και το Νοέμβριο του 1986 υπήρξε έντονο ενδιαφέρον από την Capitol Records για να υπογράψει το συγκρότημα, αλλά με το πέρας των διαπραγματεύσεων απέσυρε την πρόταση της.
Μετά την κυκλοφορία του άλμπουμ, ο Γκαρσία παραιτήθηκε για να σχηματίσει τους Evildead με τον μπασίστα Μελ Σάντσεζ και το ντράμερ Τζον Ντετ, όπως και το ισπανόφωνο συγκρότημα Terror, κυκλοφορώντας το άλμπουμ "Hijos De Los Cometas" στο Μεξικό.
Οι Σιρίς και Πρόφους μετακόμισαν στην Φλόριντα και πραγματοποίησαν μία ευρωπαϊκή περιοδεία με νέους μουσικούς, όπως ο Τζέιμς Μέρφι, ο Ρίτσαρντ Μπέιτμαν και ο Τζέι Γουέσλορντ, μόνο για τις συγκεκριμένες εμφανίσεις, μεταξύ των οποίων υπήρξε και μία στο Hammersmith Odeon του Λονδίνου στις 20 Ιουνίου 1987, όπου οι Agent Steel ήταν πρώτο όνομα, με τους Nuclear Assault, Atomkraft και Onslaught ως support συγκροτήματα.
Τον Δεκέμβριο του ίδιου έτους, μέλη του συγκροτήματος συνελήφθησαν στην Αριζόνα κατηγορούμενοι για κακοποίηση και επίθεση σε 17χρονο μεταφορέα του εξοπλισμού τους, τον οποίο έδεσαν σε κρεβάτι και πέταξαν βεγγαλικά επάνω του. Οι κατηγορίες αποσύρθηκαν, αλλά το συγκρότημα διαλύθηκε λίγο αργότερα, όταν ο Σιρίς απαίτησε από τα μέλη του σχήματος να κάνουν τατουάζ με το λογότυπο τους. Το "Unstoppable Force" υπήρξε η τελευταία κυκλοφορία πριν την επανένωση τους, το 1999, μετά την πρόταση που δέχθηκαν να εμφανιστούν στο φεστιβάλ "Wacken Open Air" στην Γερμανία.
Κωνσταντίνος Καψάσκης

Βιογραφικά στοιχεία

Γεννήθηκε στη Ζάκυνθο και ήταν αδερφός του σκηνοθέτη Σωκράτη Καψάσκη. Το 1942 προσελήφθη στην εμπορική τράπεζα Αμαλιάδος αλλά το 1958 εγκαταστάθηκε στο Λονδίνο δουλεύοντας για την Hambros Bank. Το 1961 προσελήφθη στην American Express στη Νέα Υόρκη και έναν χρόνο αργότερα τοποθετήθηκε στο υποκατάστημά της στην Αθήνα. Το 1974 εξελέγη αντιπρόεδρός της για τις εκτός ΗΠΑ εργασίες και υπεύθυνος για την Ελλάδα, τη Γαλλία, την Ιταλία και το Πακιστάν. Το 1975 ίδρυσε την Τράπεζα Εργασίας, της οποίας διετέλεσε πρόεδρος & διευθύνων σύμβουλος μέχρι τον θάνατό του. Η Τράπεζα Εργασίας ήταν η πρώτη πολυμετοχική τράπεζα στην Ελλάδα. 
Το 2011 εκδόθηκε το βιβλίο «Κωνσταντίνος Καψάσκης - ο οραματιστής τραπεζίτης» (Μανόλης Αρκολάκης, Αθήνα, εκδόσεις Διόνικος). Υπήρξε ευεργέτης του Μουσείου Σολωμού & Επιφανών Ζακυνθίων ενώ στην Αθήνα λειτουργεί το ίδρυμα "Κωνσταντίνος Σ. Καψάσκης", το οποίο έχει θεσπίσει το ομώνυμο βραβείο (με χρηματικό έπαθλο) που αφορά την καλύτερη δημοσιευμένη, εντός της τελευταίας τριετίας, εργασία με θέμα το τραπεζικό σύστημα και την ελληνική οικονομία, και απονέμεται από την Ακαδημία Αθηνών εις μνήμην του Κωνσταντίνου Καψάσκη. Το 1999 το διοικητικό συμβούλιο της Τράπεζας Εργασίας αποφάσισε να διαθέσει 250 εκατομμύρια δραχμες στο ALBA για την ίδρυση πανεπιστημιακής έδρας με το όνομά του.
Απεβίωσε στην Αθήνα το 1993. Ήταν παντρεμένος και είχε αποκτήσει παιδιά.
Εμμανουέλα Γκαγκλιαρντί

Βιογραφία

Είναι κόρη του Αλεσάντρο και της Ρενάτας Γκαγκλαιρντί, έχει άλλα δύο αδέλφια την Μoνίκ και τον Άλεξ επίσης αθλητή της αντισφαίρισης. Μιλάει γαλλικά, ιταλικά, αγγλικά και ισπανικά.
Είχε προπονητή τον Μάρκο Ταρέλι και προτιμούσε κυρίως γήπεδα με σκληρή επιφάνεια. Δεν κέρδισε ποτέ τίτλο "WTA Tour" αλλά έφτασε στα ημιτελικά του απλού του Μάστερς της Ινδίας το 2002, χάνοντας την μετέπειτα νικήτρια Ντανιέλα Χαντούκοβα σε τρία σετ. Ήταν μέλος της ομάδας του Φεντ καπ της Ελβετίας που έφτασε στον τελικό το 1998.
Ήταν επίσης μέλος της ελβετικής ομάδας για τους Ολυμπιακούς αγώνες του 2000 και του 2008. Στους Ολυμπιακούς Αγώνες του 2000 έφτασε στον δεύτερο ύρο του απλού ενώ αποκλείστηκε από τον πρώτο γύρο του διπλού με συμπαίκτρια την Μιροσλάβα Βάβρινετς. Στους Ολυμπιακούς Αγώνες του 2008 με συμπαίκτρια στο διπλό την Patty Schnyder, έφτασαν στο δεύτερο γύρο.
Στα διπλά έφτασε στα ημιτελικά του Όπεν Αυστραλίας το 2003 με συμπαίκτρια την Πέτρα Μαντούλα και κέρδισε το 2004 Όπεν Κίνας με συμπαίκτρια την Ντινάρα Σαφίνα.
Ήταν νικήτρια στο απλό στα τουρνουά του Νικολόσι το 1993, της Κωνσταντινούπολης το 1995, του Σάλτσμπουργκ το 1996, της Φλοριανάπολις το 1996, του Όστιν το 1997, του Λάργκο το 2001, και του Ρίμινι το 2007. Στα διπλά ήταν νικήτρια  στο Νίκολσι το 1993, στην Μαρίνα ντι Μας το 1995, στην Φλοριανάπολις το 1996, στο Ντάλας το 1999, στο Πεκίνο το 2004, στο Εστορίλ το 2004, στη Μπογκοτά το 2005 και στο Μονζόν το 2008.
Τρεις Ελιές

Τοποθεσία

Οι Τρεις Ελιές βρίσκονται 50 χιλιόμετρα βορειοδυτικά της Λεμεσού, στη νότια μεριά της κοιλάδας της Μαραθάσας. Το χωριό είναι κτισμένο σε υψόμετρο 845 μέτρων πάνω από την επιφάνεια της θάλασσας. Στα νότια συνορεύουν με τον Άγιο Δημήτριο, στα δυτικά με τα Καμινάρια, στα βόρεια με τη Λεμύθου και το Μηλικούρι και στα ανατολικά με τον Παλαιόμυλο.

Φυσικό περιβάλλον

Στην περιοχή της καλλιεργούνται μηλιές, κερασιές, αχλαδιές, δαμασκηνιές και οινοποιήσημα αμπέλια. Στην άγρια βλάστηση της περιοχής κυριαρχούν τα πεύκα, οι βαλανιδιές, οι λατξιές, οι κουμαριές, οι τριμιθιές, οι ξισταριές, οι πλάτανοι, τα κέδρα κ.α.
Στο χωριό υπάρχουν αρκετά αιωνόβια δένδρα όπως οι δύο πεύκοι στην είσοδο της κοινότητας, ο δρυς του Αγίου Ανδρόνικου, ο δρυς στην τοποθεσία Αρκοκάνναβη, ο δρυς στην τοποθεσία Λακκωτή, ο πλάτανος του Κοσσινά και ο πλάτανος του γεφυριού του Κρύου Ποταμού. Το γεφύρι κτίστηκε τον 17ον αιώνα και πιθανόν ο πλάτανος αυτός να είναι της ίδιας ηλικίας.

Ονομασία

Η ονομασία του χωριού, σύμφωνα με τον Νέαρχο Κληρίδη, οφείλεται στην ύπαρξη εκεί τριών ελαιοδένδρων, πράγμα σπάνιο για την ορεινή αυτή περιοχή.

Ιστορία

Κατά την περίοδο της Ενετοκρατίας (1489-1570) το χωριό ήταν ένα από τα εικοσιτέσσερα χωριά της περιφέρειας Μαραθάσας που υπαγόταν στα κτήματα της Ενετικής Δημοκρατίας.  Τα παλαιότερα τεκμήρια της εκκλησιαστικής κληρονομιάς, όπως το επιστύλιο του εικονοστασίου στην εκκλησία του Αρχαγγέλου μαρτυρούν για την ύπαρξη του χωριού τουλάχιστον από τα τέλη της Φραγκοκρατίας κατά τον 15ον αιώνα.

Προσωπικότητες

Μια από τις σημαντικότερες προσωπικότητες της εποχής της Τουρκοκρατίας, ο αρχιεπίσκοπος Χρύσανθος (1767-1810) καταγόταν από τις Τρεις Ελιές. Το πατρικό του σπίτι διατηρείται ακόμη και σήμερα και φέρει το όνομα του πατέρα του Χρύσανθου «το σπίτι του Κονόμου».  Από τις Τρεις Ελιές κατάγονταν και οι επίσκοποι Κιτίου Μελέτιος (1776-1979), Κιτίου Χρύσανθος Α΄(1797-1810) και ο εθνομάρτυρας Πάφου Χρύσανθος Β΄(1805-1821).
Από τις Τρεις Ελιές καταγόταν επίσης και η Μαρουδιά Παυλίδη, ανιψιά του αρχιεπισκόπου Χρύσανθου, την οποία ο αρχιεπίσκοπος έδωσε ως σύζυγο στον Δραγομάνο Χατζηγεωργάκη Κορνέσιο στα μέσα του 18ου αιώνα.

Θρησκευτική παράδοση και εκκλησίες

Η προφορική τοπική παράδοση θέλει τον Άγιο Χαράλαμπο να έζησε και να μαρτύρησε στα τέλη του 2ου αιώνα μ.Χ. στην περιοχή των Τριών Ελιών. Στον ενοριακό ναό της Παναγιάς φυλάσσεται λειψανοθήκη με τεμάχιο οστού του Αγίου.
Στο χωριό υπάρχουν 2 εκκλησίες: η εκκλησία της Παναγίας της Χρυσοσωτήρας και η εκκλησία του Αρχαγγέλου Μιχαήλ. Ακόμη, υπάρχουν 3 εξωκλήσια: το εξωκλήσι της Αγίας Παρασκευής, του Αγίου Ανδρόνικου και του Προφήτη Ηλία.
Κώστας Βίρβος

Βιογραφία

Γεννήθηκε στα Τρίκαλα στις 29 Μαρτίου 1926. Ο πατέρας του, πλούσιος τυρέμπορας, τον στέλνει στην Κοργιαλένειο Σχολή. Τελειώνοντας το γυμνάσιο το 1943 κατεβαίνει στην Αθήνα και φοιτά στην Πάντειο. Ο ίδιος σύμφωνα με διηγήσεις του έγραφε στιχάκια από νωρίς, αλλά ήθελε να γίνει σκηνοθέτης μιας και του άρεσε ιδιαίτερα το θέατρο. 
Το 1943 περνάει στις γραμμές της Εθνικής Αντίστασης ως μέλος του ΕΑΜ. Το Μάρτη του '44 συλλαμβάνεται και βασανίζεται, γιατί έγραφε συνθήματα στους τοίχους για την τότε κυβέρνηση του βουνού. Ο πατέρας του με 800 χρυσές λίρες τον απελευθερώνει και έπειτα φεύγει για το βουνό, όπου εκεί συναντά και τον Άρη Βελουχιώτη. Εργάστηκε ως δημόσιος υπάλληλος απ' το 1954 έως το 1985. Έχει δυο κόρες. 
Τα πρώτα του στιχάκια τα δίνει στον Απόστολο Καλδάρα, με τον οποίο γνωρίζονταν από μικροί. Το πρώτο στιχούργημα του λέγεται "Ο φαντάρος" {ανέκδοτο τραγούδι του 1947}, που αν και μελοποιήθηκε αρχικά από τον Β. Τσιτσάνη και αργότερα από τον Α. Καλδάρα δε γραμμοφωνήθηκε, λόγω εμφυλίου και παρά το εμφανές μήνυμα της συμφιλίωσης,  ("μα ο φαντάρος δεν παραπονιέται/ κι έχει ελπίδα μέσα στην καρδιά/ πως θα γυρίσει πάλι στους δικούς του/ τα χέρια όταν δώσουμε ξανά").
Το πρώτο τραγούδι που κυκλοφόρησε ήταν το «Να το βρεις από άλλη» σε μουσική Καλδάρα και ερμηνευτές τους Σούλα Καλφοπούλου και Μάρκο Βαμβακάρη (1948). Έχει γράψει πάνω από 2000 τραγούδια, λαϊκά, έντεχνα, μέχρι και παραδοσιακού ύφους με κοινωνικό και πολιτικό, άμεσο ή έμμεσο, περιεχόμενο. Άλλα σημαντικά του τραγούδια είναι: «Της γερακίνας γιος», «Το καράβι», «Μια παλιά ιστορία», «ο κυρ Θάνος πέθανε» και άλλα. Το πέρασμά του και στους ολοκληρωμένους κύκλους τραγουδιών έγινε με το άσμα "Καταχνιά" του Χρήστου Λεοντή, με το «Α-Ω», σε μουσική Μπιθικώτση, το «Θάλασσα, πικροθάλασσα», σε μουσική Μίμη Πλέσσα και πλήθος άλλων. Επίσης είναι ο συνθέτης του ύμνου της ποδοσφαιρικής ομάδας του Α.Ο. Τρίκαλα. Ένα σημαντικό έργο του είναι ο Θεσσαλικός Κύκλος σε μουσική τού Γιάννη Μαρκόπουλου.
Έφυγε το βράδυ της Πέμπτης 6 Αυγούστου 2015, ταλαιπωρημένος από βαρύ εγκεφαλικό επεισόδιο ενώ βρισκόταν διασωληνωμένος στο σπίτι του, στο Παλαιό Φάληρο.
Σχολικός εκφοβισμός

Αποτελέσματα μελέτης

Με βάση τα αποτελέσματα μιας μελέτης που πραγματοποίησε η Εταιρεία Ψυχοκοινωνικής Υγείας του Παιδιού και του Εφήβου σε συνεργασία με την Παιδαγωγική σχολή του Α.Π.Θ., το 29% των μαθητών έχει υποστεί κάποια μορφή εκφοβισμού εντός του σχολικού περιβάλλοντος με συχνότητα δύο ως τρεις φορές το μήνα ή και περισσότερο. Τα αγόρια είναι πιο συχνά θύτες και θύματα εκφοβιστικής συμπεριφοράς, που εμφανίζεται κυρίως στο σχολικό περιβάλλον σε χώρους χωρίς επίβλεψη από τους εκπαιδευτικούς, όπως η αυλή, ο διάδρομος και η τάξη κατά τη διάρκεια του διαλείμματος. Η κατάσταση αυτή μπορεί να επηρεάσει την ψυχοσυναισθηματική ανάπτυξη του παιδιού και τη διαδικασία της μάθησης. Πιο συγκεκριμένα, τα παιδιά που γίνονται θύματα σχολικού εκφοβισμού, αρχικά νοιώθουν φόβο, απόγνωση και παρουσιάζουν τάσεις φυγής. Αισθάνονται ότι απειλούνται, τρομάζουν, αρνούνται να πάνε σχολείο και παρουσιάζουν συμπτώματα σχολικής φοβίας. Μπορεί επίσης να γίνουν επιθετικά και νευρικά, ενώ δεν είναι λίγες οι περιπτώσεις όπου τα ίδια τα παιδιά - θύματα μπορούν να γίνουν θύτες σε άλλα παιδιά ή στα αδέρφια τους στο σπίτι.
Από την άλλη μεριά, οι γονείς συνήθως δεν αντιλαμβάνονται το πρόβλημα και δηλώνουν άγνοια. Αυτό συμβαίνει διότι τα θύματα εξομολογούνται το γεγονός του εκφοβισμού συχνότερα σε φίλους τους. Αν όμως οι γονείς εντοπίσουν κάποιο από τα προαναφερθέντα συμπτώματα και υποψιάζονται ότι το παιδί τους έχει πέσει θύμα εκφοβισμού κρίνεται αναγκαίο να προσεγγίσουν το παιδί και να αντιδράσουν απευθυνόμενοι αρχικά στους εκπαιδευτικούς και στις αρμόδιες Διευθύνσεις εκπαίδευσης. Είναι ιδιαίτερα σημαντικό το παιδί να αισθανθεί ότι έχει στήριγμα τους γονείς του και το σχολείο. Επιπλέον, οι ειδικοί επιμένουν ότι τα παιδιά πρέπει να μη φοβούνται, να έχουν το θάρρος της γνώμης και να μάθουν να «αντιδρούν».

Προτάσεις στο ευρωπαϊκό κοινοβούλιο

Με βάση προτάσεις που παρουσιάστηκαν στο Ευρωπαϊκό Κοινοβούλιο, τονίστηκε η ανάγκη εντοπισμού και επίλυσης των κοινωνικών προβλημάτων που σχετίζονται με τη νεανική εγκληματικότητα. Επισημάνθηκε ακόμα, ο ρόλος των γονέων και των εκπαιδευτικών, που καλούνται να ακολουθήσουν ενιαία γραμμή για την αντιμετώπιση της βίας, η ενθάρρυνση των νέων για συμμετοχή τους στα κοινά και στον αθλητισμό, η προβολή σωστών προτύπων συμπεριφοράς, αλλά και η συνεργασία με φορείς που αγωνίζονται για την εξάλειψη της νεανικής παραβατικότητας..
Δήμος Αρριανών

Θρησκείες

Οι κάτοικοι του δήμου είναι μουσουλμάνοι κατά 95% (κυριώς σουνίτες αλλά υπάρχουν και λιγοστοί Αλεβίτες) και χριστιανοί ορθόδοξοι κατά 5%.

Πολιτισμικές ομάδες

Όπως προαναφέρθηκε, οι μουσουλμάνοι στο θρήσκευμα Έλληνες πολίτες αποτελούν την πλειονότητα έναντι των χριστιανών στο θρήσκευμα Ελλήνων πολιτών. Οι μουσουλμάνοι μπορούν να διαχωριστούν σε δυο κύριες ομάδες με κριτήριο την ομιλούμενη από αυτούς γλώσσα: α) στους Τουρκόφωνους μουσουλμάνους των πεδινών περιοχών και β) στους ομιλούντες την Πομακική γλώσσα κατοίκους των ορεινών περιοχών.

Ενότητες και οικισμοί

Ο Δήμος Αρριανών αποτελείται από 4 «δημοτικές ενότητες», οι οποίες αντιστοιχούν στους 4 συγχωνευθέντες δήμους και κοινότητες. Κάθε δημοτική ενότητα διαιρείται σε «κοινότητες», οι οποίες αντιστοιχούν στα διαμερίσματα των καταργηθέντων ΟΤΑ. Οι σημερινές κοινότητες του Δήμου, ήταν αυτόνομες κοινότητες και δήμοι πριν την εφαρμογή του προγράμματος Καποδίστρια.
Διάλεκτος

Γλώσσες και διάλεκτοι

Γλώσσες, λοιπόν, και όχι διάλεκτοι αποκαλούνται οι γλωσσικές ποικιλίες που για πολιτικούς λόγους έχουν το στάτους μια επίσημης ή εθνικής γλώσσας (ή επιδιώκουν να αποκτήσουν αυτό το στάτους). Από τη σκοπιά τη γραμματικής δομής και, τουλάχιστον πριν αρχίσουν να αναδεικνύονται σε εθνική ή επίσημη γλώσσα, από τη σκοπιά του λεξιλογίου δεν υπάρχει κάποια διαφορά ανάμεσα στις γλώσσες και τις διαλέκτους. Για τη διαφορά των δύο χαρακτηριστική είναι η φράση του γλωσσολόγου Μαξ Βάινραϊχ (Max Weinreich): Γλώσσα είναι μια διάλεκτος με στρατό και ναυτικό. Παρόλα αυτά οι διάλεκτοι θεωρούνται λιγότερο ποιοτικές, λιγότερο ακριβείς κλπ. και ασκείται πίεση, ιδίως στο σχολείο, για την εγκατάλειψή τους.

Συγγενική γλώσσα ή διάλεκτος;

Ένα πρόβλημα που παρουσιάζεται συχνά στη γλωσσολογία είναι η κατάταξη τοπικών παραλλαγών ως διαλέκτους μιας γλώσσας ή ως ξεχωριστές γλώσσες. Αν για παράδειγμα, μία παραλλαγή έχει συνεννόηση με μια γλώσσα 75%, δεν μπορούμε να αποφανθούμε αν είναι διάλεκτος της γλώσσας ή ξεχωριστή γλώσσα. Πολλές φορές, ο αποφασιστικός παράγοντας σε τέτοιες περιπτώσεις είναι ο εθνικός αυτοπροσδιορισμός.

Διαλεκτολογία

Οι διάλεκτοι μελετώνται από τον γλωσσολογικό κλάδο της κοινωνιογλωσσολογίας -και ειδικότερα από τη διαλεκτολογία.  Αποτελούν όμως αντικείμενο και της ιστορικής γλωσσολογίας.
Θερμοπίδακας

Ο μέγας θερμοπίδακας

Ο αποκαλούμενος μέγας θερμοπίδακας ή «γερο-πιστό» (old faithful) είναι ο μεγαλύτερος όλων και αναβλύζει από μια τεράστια οπή εντός βράχου διαμέτρου 8 μ. και βάθους 35 μ. Η οπή αυτή γεμίζει αιφνίδια κατά ορισμένα χρονικά διαστήματα με κοχλάζον νερό. Κάποια στιγμή το έδαφος γύρω αρχίζει να σείεται και ν΄ ακούγεται ένας υπόκωφος βρυχηθμός και αμέσως εκσφενδονίζονται πυκνά μεγάλα νέφη ατμού που φθάνουν πολλές φορές σε ύψος 165 μ. Στη συνέχεια το κοχλάζον νερό αιφνίδια αναπηδά από την οπή και σχηματίζει γιγάντιο πίδακα διαμέτρου 8 μ. και ύψους 30 μ. από τη κορυφή του οποίου αναβλύζουν μικρότερες σε διάμετρο κορυφές που φθάνουν μέχρι και τα 85 μ. απ΄ όπου και πέφτουν στη γη ως λαμπροί καταρράκτες προσφέροντας ένα υπερθέαμα ιριδίζοντος στον ήλιο νερού. Το εξαιρετικό αυτό θέαμα διαρκεί 20 λεπτά της ώρας. Ύστερα, η δύναμη του νερού αρχίζει να εξασθενίζει, μέχρι που το νερό «χωνεύει» στο βάθος της οπής σαν να μην είχε συμβεί τίποτε προηγουμένως.

Ερμηνεία φαινομένου

Την ερμηνεία του φαινομένου των θερμοπιδάκων έδωσε ο χημικός Μπούφσεν υποστηρίζοντας ότι το θερμό νερό που ανέρχεται από τα έγκατα της Γης διαμοιράζεται εντός του σωλήνος του πίδακα και της υπόγειας λεκάνης του. Λόγω της φύσεως του σωλήνα η θερμοκρασία και η εξ αυτής δημιουργούμενη πίεση της μάζας του νερού δεν παρουσιάζει ομοιομορφία σε όλα τα σημεία του. Αυτό έχει ως συνέπεια στα κατώτερα στρώματα να παρουσιάζουν μεγαλύτερες τιμές απ΄ ότι στα ανώτερα*. Έτσι όταν η θερμοκρασία βρασμού φθάσει (ανέλθει), στο κατώτερο σημείο του σωλήνα του πίδακα τα κατώτερα στρώματα αναβράζουν, δια του βρασμού τους αυτού παράγονται ατμοί που αυξάνουν την πίεση των υπερκειμένων στρωμάτων νερού. Αυτή μεταδιδόμενη συνέχεια στα υπερκείμενα πολλαπλασιάζεται με αποτέλεσμα να συντελέι στην εκτίναξη του νερού από της υπόγειας λεκάνης δια του σωλήνος σε μεγάλο ύψος.
(*) Υπ' όψη ότι η θερμοκρασία ανέρχεται από κάτω προς τα επάνω.